Flere end 450 af landets lægehuse har tilsammen betalt 15,8 millioner kroner tilbage til regionerne i, hvad en ekspert kalder "danmarkshistoriens største tilbagebetalingssag for praktiserende læger". Alligevel har lægerne beholdt et tocifret millionbeløb af udbetalingerne fra brugen af en ydelse, der blev stoppet på grund af misbrug, og hvor lægerne ignorerede påtale om, at ydelsen blev brugt i alt for stort et omfang. Det kan TV 2 afsløre på baggrund af aktindsigter i alle fem regioner. Hver gang en borger fik lavet en coronatest, kunne resultatet ses på sundhed.dk. Alligevel sendte praktiserende læger landet over i alt 539.000 mails ud til patienter om, at deres prøvesvar var negativt. Og tog penge for det. Hver gang lægen sendte en mail, indkasserede lægen knap 46 kroner fra regionen. Ydelsen fik kode 4484, og det blev hurtigt en hyppigt brugt ydelseskode i lægekredse. Via ydelse 4484 fik nordjyske lægehuse udbetalt 2.418.862 kroner. Over en halv million til ét lægehus Lægerne havde dog kun ret til honoraret i særlige tilfælde, hvor det blev vurderet, at der var et fagligt belæg for at sende mailen med det negative coronasvar. Det skulle ikke ske som hovedregel. Efter bare ni måneder blev aftalen om ydelse 4484 opsagt af Danske Regioner og Praktiserende Lægers Organisation (PLO), da det viste sig, at ordningen ifølge regionerne blev misbrugt. På baggrund af aktindsigterne kan TV 2 fortælle, at det er Lægerne ved Sauers Plads i Aalborg, der topper listen som det lægehus i Danmark, der har fået udbetalt allerflest penge for at sende mails. Nemlig hele 593.211 kroner. De 12.978 mails, som Lægerne ved Sauers Plads sendte, svarer til, at der blev sendt 63 mails ud hver eneste hverdag i de ni måneder, ordningen eksisterede. Nu, knap to år efter aftalen blev opsagt, har lægehuset betalt langt størstedelen af de penge tilbage, som lægehuset fik udbetalt, men som de ikke skulle have haft. Nemlig 575.648 kroner, hvilket svarer til en tilbagebetaling på 97 procent. Ignorerede påtale Ifølge en af landets førende sundhedsjurister, lektor Kent Kristensen fra Juridisk Institut på Syddansk Universitet, er der tale om et alvorligt misbrug. - Mange lægehuse har alene sendt tusindvis af svar. Det kræver en vis systematik. Ordlyden for ydelsen var ganske klar. Uden konkret grund, ingen afregning. Der skulle altså være en konkret grund alle de gange, ydelsen blev afregnet. Jeg finder det usandsynligt, at der har været konkret grund med så massivt et omfang, siger Kent Kristensen om lægernes misbrug. I september 2020 indskærpede PLO over for lægerne, at de ikke måtte sende mails som hovedregel, når en patient havde et negativt corona-svar. Alligevel holdt lægerne samme kadence og afregnede regionerne for yderligere mails i de seks måneder, der fulgte, inden ordningen blev lukket i marts 2021. Og selvom testkapaciteten i Danmark også steg voldsomt i den periode, og der derfor også blev udført mange tusind flere tests om dagen, burde påtalen have fået lægerne til at rette ind, lyder det fra Kent Kristensen. - Det er kritisabelt. Hvis der ikke sker ændringer i den måde, man afregner ydelser på, har man forsømt at følge indskærpelsen. Det er også nye oplysninger for Heino Knudsen fra Danske Regioner. - Det er jeg forundret over. Vi har et tillidsbaseret afregningssystem, og når vi laver en indskærpelse, så har vi også en forventning om, at forbruget vil falde, siger han. Ved ikke, hvor mange mails der er sendt korrekt Tilbage står stadig, om lægerne nu har afleveret de penge, de ikke havde ret til at få. Det svar kan man ifølge sundhedsjurist Kent Kristensen kun få ved at gennemgå alle mails. Det har Danske Regioner dog ikke gjort - eller tænkt sig at gøre. - I den ideelle verden havde vi selvfølgelig gennemgået hver enkelt mail, men det ville koste rigtig mange penge at gennemgå mere end en halv million mails, siger Heino Knudsen fra Danske Regioner. Ingen ved derfor, hvor mange mails, lægerne havde ret til at blive honoreret for. I stedet for fastlagde Danske Regioner en grænse for, hvor mange mails om dagen lægehusene måtte afregne. Lægehuse, der dagligt havde afregnet mange gange, især i perioden efter indskærpelsen fra PLO, skulle betale penge tilbage til regionerne. Penge for mails under grænsen kunne lægerne beholde. Ifølge sagens akter var det PLO, der foreslog den model. - Vi har vurderet, at det var mest hensigtsmæssigt at lave den her model for tilbagebetaling, som så har givet mere end 15 millioner kroner tilbage fra hele landet. Det ville være et enormt ressourcetræk på personale at gennemgå samtlige mails. Det værste scenarie ville være, at vi brugte endnu flere penge, siger Heino Knudsen om den nationale problematik. Selvom det ifølge Kent Kristensen fra Syddansk Universitet er en økonomisk forsvarlig model, kommer den løsning med en pris. - Regionerne kan med den aftale, der blev indgået for tilbagebetaling, ikke vide, om man har tilbagekrævet det rigtige beløb, siger Kent Kristensen. Heino Knudsen medgiver, at regionerne ikke ved, om de har indkrævet de rigtige beløb. - Den risiko eksisterer. Der findes ikke nogen gode løsninger her, siger Heino Knudsen. TV 2 har forsøgt at få en kommentar fra Lægerne ved Sauers Plads, der sendte flest mails i Danmark, men de er ikke vendt tilbage.

Referat:
Nordjysk lægehus topper listen som det lægehus i Danmark, der har fået udbetalt allerflest penge for at sende mails. Nemlig hele 593.211 kroner.